La Policia Local de Sagunt rep la Distinció Honorífica de la Generalitat Valenciana
08 de juny 2022

![](/media/po1dchgv/c1_mini_m1_condecoracionesavsre_cnp_ok.jpg?width=850&height=637.5)

L'Agència Valenciana de Seguretat i Resposta a les Emergències (AVSRE), dependent de la Conselleria de Justícia, Interior i Administració Pública de la Generalitat Valenciana, ha lliurat este dimecres les condecoracions i distincions del màxim organisme autonòmic al mèrit policial amb motiu del dia de la Unitat del Cos Nacional de Policia adscrita a la regió. Entre les persones i institucions reconegudes es trobaven la Policia Local de Sagunt i el comissari cap de la comissaria de la Policia Nacional en el Port de Sagunt, Carlos Peris.

Concretament, el cos de la Policia Local de Sagunt ha sigut reconegut amb la Distinció Honorífica de la Generalitat Valenciana, que ha recollit el comissari principal cap de la Policia Local de Sagunt, Rafael de Manuel. D'altra banda, ha rebut la Condecoració d'Or de la Generalitat al Mèrit Policial el comissari cap de la comissaria local del Cos Nacional de Policia en el municipi, Carlos Peris.

A l'acte públic i solemne de lliurament d'estos reconeixements, que s'ha celebrat en el Monestir de Sant Miquel dels Reis de València, ha assistit la regidora delegada de Policia Local de l'Ajuntament de Sagunt, Natalia Antonino. L'esdeveniment ha comptat també amb la presència del president de la Generalitat, Ximo Puig; la consellera de Justícia, Interior i Administració Pública, Gabriela Bravo; la delegada del govern a la Comunitat Valenciana, Gloria Calero; el president de les Corts Valencianes, Enric Morera; i el secretari autonòmic de Seguretat i Emergències, José María Ángel Batalla, entre altres personalitats.

Amb la concessió d'estes condecoracions d'or, plata, bronze amb distintiu blau i bronze, així com amb els diplomes de reconeixement a la trajectòria policial i amb les distincions honorífiques, la AVSRE reconeix i premia públicament l'actuació de la Unitat del Cos Nacional de Policia adscrita a la Comunitat Valenciana així com la d'aquelles persones i institucions que destaquen per la seua col·laboració amb esta.

*   [](http://www.facebook.com/sharer.php?u=https://aytosagunto.es/va/actualitat/condecoracions-cnp-cv-policia-local-sagunt-2022-06-08/ "Facebook")
*   [](http://twitter.com/share?url=https://aytosagunto.es/va/actualitat/condecoracions-cnp-cv-policia-local-sagunt-2022-06-08/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/condecoracions-cnp-cv-policia-local-sagunt-2022-06-08/ "Linked In")
*   [](mailto:?body=https://aytosagunto.es/va/actualitat/condecoracions-cnp-cv-policia-local-sagunt-2022-06-08/)